Tot a punt per a rebre els Reis Mags
03 gener 2019

## Tot a punt per a rebre els Reis Mags03 gener 2019Última actualització: 14 juliol 2025

![](../gestion/img/_AO_1740-copia.jpg)  
  

La cavalcada dels Reis Mags partirà a les 19 hores del dissabte 5 de gener des de la plaça El·líptica per a concloure el seu recorregut en la plaça Major.

Enguany comptarà amb la participació de 420 persones. Així ho ha explicat aquest matí en roda de premsa el **regidor delegat de Cultura, Joan Muñoz**, acompanyat del tècnic municipal encarregat de la coordinació de la cavalcada, Joanjo Payà.

Muñoz ha subratllat que, com a novetat enguany, les Seues Majestats arribaran amb tren a la nostra ciutat, on seran rebuts en l'estació per les autoritats municipals i els xiquets i xiquetes que ho desitgen, a les 17.30 hores.

Els Mags continuaran el seu itinerari per Gandia arribant a les 18 hores a la Col·legiata, on hi adoraran el Jesuset.

La cavalcada donarà començament a les 19 hores des de la plaça El·líptica i seguirà el mateix recorregut que l'any passat: Avinguda de la República Argentina, Passeig de les Germanies, Duc Alfons el Vell, Ausiàs March, per a finalitzar en la Plaça Major. Allí, els Reis saludaran des del balcó de l'Ajuntament i després, atendran les peticions infantils en un escenari situat en la plaça.

La cavalcada comptarà amb 420 participants, dels quals 220 seran patges i 170 músics, actors i ballarins. Col·laboraran col·lectius i associacions locals com AMPA del Col·legi Escolàpies Gandia; AMPA del CEIP Joan Martorell; Falla Alqueria Nova; Falla Plaça El·líptica; Coordinadora d'Associacions d'Immigrants Subsaharians a l'Estranger (CAISE); Col·legi Escola Pia; Germandat del Sant Sepulcre; Dulcesol i Nissan Almenar.

Segons ha explicat Juanjo Payà, durant el recorregut el públic podrà contemplar nou plataformes diferents: estrela, Naixement, pastors, oficis varis, símbols dels Reis Mags i finalment, les carrosses que transportaran a les Seues Majestats i els seus corresponents seguicis. Tot el recorregut estarà amenitzat per música de bandes, grups de dolçainers i una batukada.

Els patges reals també visitaran el **Grau de Gandia** on ja està tot preparat perquè els Mags arriben amb vaixell al port a les 18 hores. Seran rebuts per les autoritats i a continuació es desplaçaran a l'església de Sant Nicolau on adoraran el Jesuset. La cavalcada donarà començament al voltant de les 19 hores des de la duana del port.

**Beniopa** també comptarà amb la presència dels Mags d'Orient. Arribaran a les 17.30 hores a la plaça del Campanar, on xiquets i xiquetes podran degustar xocolate i coca.

Finalment, el diumenge dia 6 a les 12 hores, les Seues Majestats estaran en l'alberg dels **Marenys de Rafalcaid**, on entregaran regals i hi haurà xocolatada i atraccions infantils. Al llarg del dia visitaran l'Hospital Francesc de Borja, la Residència de la Safor, la Residència la Immaculada, el Preventori i el Centre d'Acolliment Francesc d’Assís.